KIRJALLINEN KYSYMYS E-3954/97 komissiolle esittäjä(t): Pierre Bernard-Reymond (PPE) (12. joulukuuta 1997)

Aihe: Komission 17. helmikuuta 1997 antama lausunto perusteluineen, jolla kielletään keskinäisiltä vakuutus-yhtiöiltä hammaslääkäri- ja lääkäriasemien sekä apteekkien omistaminen 1. kesäkuuta 1997 alkaen.

Onko totta, että Euroopan komissio antoi 17. helmikuuta 1997 lausunnon perusteluineen, jolla kielletään keskinäisiltä vakuutusyhtiöiltä hammaslääkäriasemien omistaminen 1. kesäkuuta 1997 alkaen?

Komission jäsenen Mario Montin komission puolesta antama vastaus (13. maaliskuuta 1998)

Komissio on aloittanut jäsenyysvelvoitteiden noudattamatta jättämistä koskevan menettelyn EY:n perustamissopimuksen 169 artiklan nojalla, koska Ranska ei ole saattanut tiettyjä vakuutusdirektiivejä osaksi kansallista lainsäädäntöään kokonaan. Kyseessä ovat erityisesti muuta ensivakuutusta kuin henkivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 73/239/ETY ja 88/357/ETY muuttamisesta 18 päivänä kesäkuuta 1992 annettu neuvoston direktiivi 92/49/ETY (kolmas vahinkovakuutusdirektiivi) ((EYVL L 228, 11.8.1992. )) ja henkivakuutuksen ensivakuutusta koskevien lakien, asetusten ja hallinnollisten määräysten yhteensovittamisesta sekä direktiivien 79/267/ETY ja 90/619/ETY muuttamisesta 10 päivänä marraskuuta 1992 annettu neuvoston direktiivi 92/96/ETY (kolmas henkivakuutusdirektiivi) ((EYVL L 360, 9.12.1992. )). Ranskalle on annettu perusteltu lausunto 5 päivänä maaliskuuta 1997.

Näissä direktiiveissä vahvistetaan periaatteet, joita vakuutusyrityksen kotijäsenvaltion on noudatettava myöntäessään toimiluvan ja tehdessään yrityksen toiminnan vakautta ja rahoitusta koskevia tarkastuksia. Direktiivejä on sovellettu 1 päivästä heinäkuuta 1994. Niiden soveltamisalaan kuuluvat Ranskassa seuraavat yritysmuodot: société anonyme, société d'assurance mutuelle, institution de prévoyance régie par le code rural sekä mutuelles régies par le code de la mutualité.

Ranska hyväksyi ja antoi komissiolle tiedoksi palkansaajien täydentävästä sosiaaliturvasta 8 päivänä elokuuta 1994 annetun lain n:o 94/678 sekä taloutta ja rahoitusta käsitteleviä säännöksiä sisältävän, 8 päivänä elokuuta 1994 annetun lain n:o 94/679. Asianomaiset direktiivit oli saatettu osaksi kansallista lainsäädäntöä näillä laeilla. Direktiivejä ei kuitenkaan ollut saatettu kokonaan osaksi kansallista lainsäädäntöä, koska edellä mainittuihin lakeihin ei ollut sisällytetty direktiivien säännöksiä yritysmuodosta mutuelles régies par le code de la mutualité.

Apteekkien ja hammaslääkärien vastaanottojen hallinnoinnista keskinäisten yhtiöiden kautta voidaan todeta, että direktiiveissä 92/49/ETY ja 92/96/ETY vahvistetaan periaate, jonka mukaan toimiluvan saaneet yritykset voivat harjoittaa ainoastaan vakuutusliiketoimintaa. Ranskan lainsäädännössä ei noudateta tätä periaatetta, koska sama oikeushenkilö voi hallinnoida keskinäisen yhtiön vakuutusliiketoimintaa ja kaupallisia liiketoimia sekä terveyspalveluja, joihin hammaslääkärien vastaanotot ja apteekit kuuluvat. Kolmansien vakuutusdirektiivien saattaminen osaksi kansallista lainsäädäntöä ei estä keskinäistä yhtiötä jatkamasta vakuutusliiketoimintaansa ja terveyspalvelujen hallinnointia, kunhan nämä kaksi toimintamuotoa toteutetaan erillisten oikeushenkilön alaisuudessa.

Direktiivien 92/96/ETY ja 92/49/ETY mukaisesti vakuutusyritykset voivat toteuttaa ainoastaan muita kuin vakuutusliiketoimintaan kuuluvia toimia, jotka perustuvat suoraan vakuutusliiketoimintaan ja jotka edistävät yrityksen vakuutusliiketoiminnan moitteetonta harjoittamista. Jos lisätoimintojen ja vakuutusliiketoiminnan välillä ei ole tätä yhteyttä, vakuutusyritys ei voi harjoittaa toimintaansa saman oikeushenkilön alaisuudessa.